CELEX: 32020R0268
Language: fi
Date: 2020-02-26 00:00:00
Title: Komission asetus (EU) 2020/268, annettu 26 päivänä helmikuuta 2020, Euroopan parlamentin ja neuvoston asetuksen (EY) N:o 1333/2008 liitteen III muuttamisesta siltä osin kuin on kyse sorbiinihapon (E 200) käytöstä munankuorien koristevärjäykseen tarkoitetuissa nestemäisissä värivalmisteissa (ETA:n kannalta merkityksellinen teksti)

27.2.2020   
               
               
                  FI
               
               
                  Euroopan unionin virallinen lehti
               
               
                  L 56/4
               
            
         KOMISSION ASETUS (EU) 2020/268,
         annettu 26 päivänä helmikuuta 2020,
         Euroopan parlamentin ja neuvoston asetuksen (EY) N:o 1333/2008 liitteen III muuttamisesta siltä osin kuin on kyse sorbiinihapon (E 200) käytöstä munankuorien koristevärjäykseen tarkoitetuissa nestemäisissä värivalmisteissa
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan,
         sekä katsoo seuraavaa:
         
                     (1)
                  
                  
                     Asetuksen (EY) N:o 1333/2008 liitteessä III vahvistetaan unionissa elintarvikelisäaineissa, elintarvike-entsyymeissä, elintarvikearomeissa ja ravintoaineissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.
                  
               
                     (2)
                  
                  
                     Kyseinen luettelo voidaan saattaa ajan tasalle Euroopan parlamentin ja neuvoston asetuksen (EY) N:o 1331/2008 (2) 3 artiklan 1 kohdassa tarkoitetun yhtenäisen menettelyn mukaisesti joko komission aloitteesta tai hakemuksen johdosta.
                  
               
                     (3)
                  
                  
                     Sorbiinihappo (E 200) on asetuksen (EY) N:o 1333/2008 liitteessä III olevan 2 osan nojalla jo hyväksytty käytettäväksi elintarvikelisäaineena värivalmisteissa enimmäismäärän ollessa 1 500 mg/kg, joko yksinään tai yhdessä kaliumsorbaatin (E 202), bentsoehapon (E 210), natriumbentsoaatin (E 211) ja kaliumbentsoaatin (E 212) kanssa siten, että sitä on enintään 15 mg/kg lopputuotteessa vapaana happona ilmoitettuna.
                  
               
                     (4)
                  
                  
                     Huhtikuun 27 päivänä 2017 toimitettiin hakemus, joka koski sorbiinihapon (E 200) hyväksymistä käytettäväksi suuremmalla enimmäismäärällä, 2 500 mg/kg, loppukuluttajille myytävissä munankuorien koristevärjäykseen tarkoitetuissa nestemäisissä värivalmisteissa. Hakemuksen jättämisen jälkeen komissio asetti sen jäsenvaltioiden saataville asetuksen (EY) N:o 1331/2008 4 artiklan mukaisesti.
                  
               
                     (5)
                  
                  
                     Sorbiinihappoa (E 200) käytetään säilöntäaineena värivalmisteissa. Hakija on osoittanut, että tällä hetkellä hyväksytty sorbiinihapon (E 200) enimmäismäärä värivalmisteissa, 1 500 mg/kg, ei riitä varmistamaan yhdenmukaisesti munankuorien koristevärjäykseen tarkoitettujen nestemäisten värivalmisteiden riittävää säilyvyyttä eikä näin ollen myöskään mikrobiologista turvallisuutta. Tämä johtuu siitä, että valmisteissa käytetään luonnosta peräisin olevia elintarvikevärejä, jotka eivät ole steriilejä, sekä säilyvyysajasta, jota tällainen kausituote edellyttää. Hakemuksessa osoitetaan, että haluttu tekninen vaikutus saatiin, kun sorbiinihapon (E 200) määrä värivalmisteissa oli 2 500 mg/kg. Hakijan tekemien testien mukaan sorbiinihappoa (E 200) siirtyy munankuoresta munan syötävään osaan alle toteamisrajan, joka on 5 mg/kg, kun sitä käytetään tavanomaisessa käytössä (vahingoittumattomien ja lievästi vahingoittuneiden munien värjäämisessä). Näin ollen pyydetty suurempi määrä sorbiinihappoa (E 200) munankuorien koristevärjäykseen tarkoitetuissa nestemäisissä värivalmisteissa ei hakemuksen mukaan lisäisi kuluttajien altistumista sorbiinihapolle (E 200).
                  
               
                     (6)
                  
                  
                     Euroopan elintarviketurvallisuusviranomainen, jäljempänä ’elintarviketurvallisuusviranomainen’, antoi 30 päivänä kesäkuuta 2015 tieteellisen lausunnon muun muassa sorbiinihapon (E 200) ja kaliumsorbaatin (E 202) uudelleenarvioinnista (3) ja vahvisti sorbiinihapolle (E 200) ja kaliumsorbaatille (E 202) uuden väliaikaisen ryhmäkohtaisen hyväksyttävän päiväsaannin, jäljempänä ’ADI-arvo’, ilmaistuna arvona 3 mg sorbiinihappoa painokiloa kohti päivässä. Elintarviketurvallisuusviranomainen totesi, että tämä sorbiinihapon (E 200) ja kaliumsorbaatin (E 202) väliaikainen ryhmäkohtainen ADI-arvo ylittyi korkean saannin tasolla yhdessä maassa taaperoiden ja lasten väestöryhmissä. Elintarviketurvallisuusviranomainen suositteli lisääntymismyrkyllisyyttä koskevan tutkimuksen tekemistä, jotta sorbiinihapon (E 200) ja kaliumsorbaatin (E 202) väliaikaista ryhmäkohtaista ADI-arvoa voidaan tarkastella uudelleen.
                  
               
                     (7)
                  
                  
                     Komissio käynnisti 10 päivänä kesäkuuta 2016 sorbiinihappoa (E 200) ja kaliumsorbaattia (E 202) käsittelevän tieteellisiä ja teknisiä tietoja koskevan julkisen pyynnön (4), joka kohdennettiin elintarviketurvallisuusviranomaisen yksilöimiin tietotarpeisiin. Alan toimijat ovat tehneet rotilla elintarviketurvallisuusviranomaisen suositteleman tutkimuksen sorbiinihapon (E 200) ja kaliumsorbaatin (E 202) lisääntymismyrkyllisyydestä, ja sitä koskevat tiedot on toimitettu elintarviketurvallisuusviranomaisen arvioitaviksi. Tämän seurauksena elintarviketurvallisuusviranomainen julkaisi 1 päivänä maaliskuuta 2019 tieteellisen lausunnon sorbiinihapon (E 200) ja kaliumsorbaatin (E 202) uudelleenarviointia elintarvikelisäaineina koskevasta seurannasta (5). Elintarviketurvallisuusviranomainen vahvisti lisääntymismyrkyllisyyttä koskevien uusien tietojen perusteella ryhmäkohtaisen ADI-arvon, joka on sorbiinihapon (E 200) ja kaliumsorbaatin (E 202) osalta 11 mg sorbiinihappoa painokiloa kohti päivässä. Elintarviketurvallisuusviranomainen vertasi uutta ryhmäkohtaista ADI-arvoa 30 päivänä kesäkuuta 2015 antamassaan tieteellisessä lausunnossa arvioituun realistisimpaan altistumisen arviointiskenaarioon ja totesi, ettei tällainen altistuminen ylitä keskimääräisillä eikä korkeilla saantimäärillä ryhmäkohtaista ADI-arvoa missään väestöryhmässä.
                  
               
                     (8)
                  
                  
                     Komissio pyytää asetuksen (EY) N:o 1331/2008 3 artiklan 2 kohdan nojalla elintarviketurvallisuusviranomaiselta lausunnon asetuksen (EY) N:o 1333/2008 liitteessä III esitetyn unionissa hyväksyttyjen elintarvikelisäaineiden luettelon saattamiseksi ajan tasalle, paitsi jos kyseisellä ajan tasalle saattamisella ei todennäköisesti ole vaikutusta ihmisten terveyteen.
                  
               
                     (9)
                  
                  
                     Hakijan pyytämä sorbiinihapon (E 200) laajennettu käyttö munankuorien koristevärjäykseen tarkoitetuissa nestemäisissä värivalmisteissa edellyttää unionin luettelon päivittämistä. Sorbiinihapon (E 200) käytön laajentaminen ei lisää altistumista sorbiinihapolle (E 200) eikä sillä todennäköisesti ole vaikutusta ihmisten terveyteen. Lisäksi elintarviketurvallisuusviranomaisen mukaan sorbiinihapolle (E 200) ja kaliumsorbaatille (E 202) altistuminen jo hyväksytyissä käyttötarkoituksissa ja käyttömäärissä ei aiheuta turvallisuusriskiä, koska se ei johda ADI-arvon ylittymiseen. Näin ollen elintarviketurvallisuusviranomaisen lausuntoa ei ole tarpeen pyytää.
                  
               
                     (10)
                  
                  
                     On siis aiheellista hyväksyä sorbiinihapon (E 200) käyttö säilöntäaineena loppukuluttajille myytävissä munankuorien koristevärjäykseen tarkoitetussa nestemäisissä värivalmisteissa enimmäismäärän ollessa 2 500 mg/kg.
                  
               
                     (11)
                  
                  
                     Sen vuoksi asetuksen (EY) N:o 1333/2008 liitettä III olisi muutettava.
                  
               
                     (12)
                  
                  
                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Muutetaan asetuksen (EY) N:o 1333/2008 liite III tämän asetuksen liitteen mukaisesti.
         
         
            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 26 päivänä helmikuuta 2020.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 354, 31.12.2008, s. 16.
         
            (2)  Euroopan parlamentin ja neuvoston asetus (EY) N:o 1331/2008, annettu 16 päivänä joulukuuta 2008, elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä (EUVL L 354, 31.12.2008, s. 1).
         
            (3)  EFSA Journal 2015;13(6):4144.
         
            (4)  http://ec.europa.eu/food/safety/food_improvement_agents/additives/re-evaluation_en.
         
            (5)  EFSA Journal 2019;17(3):5625.
      
      
         
            LIITE
            Lisätään asetuksen (EY) N:o 1333/2008 liitteessä III olevaan 2 osaan elintarvikelisäaineita koskevien kohtien ”E 200–202 Sorbiinihappo – kaliumsorbaatti”, ”E 210 Bentsoehappo”, ”E 211 Natriumbentsoaatti” ja ”E 212 Kaliumbentsoaatti” jälkeen kohta seuraavasti:
            
               
                           ”E 200
                        
                        
                           Sorbiinihappo
                        
                        
                           2 500  mg/kg valmisteessa
                        
                        
                           Loppukuluttajille myytävät nestemäiset värivalmisteet munankuorien koristevärjäykseen”